Du kan tage 10 gram collagen om dagen fra nu af og mange måneder frem efter indgrebet. Suppler gerne med 200-300 milligram vitamin C dagligt for at optimere kroppens egen collagenproduktion. Målet er at styrke ophelingen af arret i huden og den underliggende knoglehinde på brystbenet, som er blevet skåret over. Samt optimere selve brystbenets sammenvoksning efter overskæringen. Bindevævsproteinet collagen udgør en stor del af hud, knogle, brusk, sener og andre dele af bevægeapparatet. 14 dage før operationen bør du holde inde med blandt andet fiskeolie, hvidløg og ingefær som tilskud, såfremt du tager nogle af dem. De kan fortynde blodet og dermed i hvert fald teoretisk indebære en blødningsrisiko ved indgrebet. Begynd igen på dem en uges tid efter operationen. Held og ­lykke med forløbet.